《朝日》
宋代·郭印

鸡号出郊坰，残月犹未没。
东方迤逦明，林表上初日。
团圆状车盖，光射半天赤。
我时决两眦，喜极还叹息。
迩来天令乖，宇宙秋霖积。
阴霾翳扶桑，不放翔阳逸。
行者厌泥涂，耕者忧稼穑。
官卑何所为，坐视空戚戚。
金乌忽飞晓，光曜宛如昔。
须臾一镜升，烟雾眇无迹。
八绂顿清明，万象趋烜赫。
人情绝愁叹，熙熙遍阡陌。
无端南山云，尚恐复蒸郁。
安得大力士，长挽羲和出。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。